Verkkolomake- ja asiointipalvelun kehittämisryhmän kokous
(ent. Lomake.fi-ohjausryhmä)

Aika	16.3.2005 9.00–11.00
Paikka	Valtiovarainministeriö, Mariankatu 9, nh 1
Läsnä	Hannu Korkeala, VM, puheenjohtaja
	Tommi Björklund, Elma Oyj Electronic Trading
	Seija Karevaara, Verohallinto
	Tommi Karttaavi, SM
	Olli-Pekka Rissanen, VM
	Mari Kervinen, VM, sihteeri

1 	Kokouksen avaus
Puheenjohtaja avasi kokouksen.

2 	Edellisen kokouksen pöytäkirja
Edellisen kokouksen pöytäkirjaan ei ollut huomauttamista.

3 	Toimittajan tilannekatsaus					
Käytiin läpi Lomake.fi-palvelun kävijä- ja käyttötilastot vuodenvaihteen ajalta (koko tilasto liitteessä 1). Kävijämäärät ovat olleet koko ajan hienoisessa nousussa edellisvuoteen verrattuna.

Lähetetyimpiä verkkolomakkeita ovat edelleen olleet Helsingin kaupungin vuokra-asuntohakemus, työministeriön työnhakuilmoitus ja Poliisin rikosilmoituslomakkeet. Lähetettyjen verkkolomakkeiden määrä on kasvuprosentti oli vuoden 2004 aikana 175 %.

Ladattujen lomakkeiden tilastot (liite 2) lähetetään sähköpostitse kuukausitiedotteen liitteenä.

Vuoden 2005 aikana palveluun on tulossa runsaasti uusia verkkolomakkeita, mm. poliisilta noin 10–20 lupapalveluihin liittyvää lomaketta on tavoitteena toteuttaa jo tämän vuoden puolella.

4	Palvelun kehittäminen keväällä 2005
Lomake.fi-palvelua kehitetään kevään ja kesän aikana seuraavasti:

Hallinnointiliittymä 
JHS 143 -metatietosuosituksen aiheuttamat muutokset ja muut hallinnointikäyttöliittymän kehittämistarpeet kootaan yhteen ja toteutetaan ennen kesää. Hallinnointiliittymän kehittäminen oli tarkoitus toteuttaa jo alkuvuoden aikana, mutta Suomi.fi:n uuden version konseptisunnittelussa huomattiin, että Suomi.fi:n uusi versio tuo mukanaan myös joitakin kehittämisvaatimuksia Lomake.fi:hin. Näin päätettiin odottaa konseptisuunnitteluprojektin valmistumiseen ja koota kaikki tarpeet yhteen samalla kertaa. Konseptisuunnittelu valmistuu huhtikuussa.

	Sisällön laadun parantaminen
Lomake.fi-toimittaja järjestää tarpeen ja kysynnän mukaan organisaatiokohtaisia koulutustilaisuuksia lomakeylläpitäjille. Tavoitteena on entisestään parantaa lomakkeiden tietojen esittämistapaa ja laatua. 

Tunnistautumistavat
Kokouksessa nousi esille kehittämistarpeena myös erilaisten tunnistautumistapojen ja ‑ratkaisujen pohtiminen käyttäjän näkökulmasta. 

Erilaiten tunnistautumistapojen tarjoaminen tuo usein mukanaan haasteita käytettävyyteen. Esimerkiksi nykyisin Lomake.fi:ssä Oma arkisto -toimintoon pääsee päänavigaation kautta vain sirullisella henkilökortilla, mutta tietyn lomakkeen (esim. verohallinnon tilinumeroilmoitus) kautta myös pankkitunnuksilla. Oma arkisto -toimintoon pankkitunnistautumisen lisääminen ei ole mahdollista, koska pelkkä kirjautuminen arkistoon, ei kohdennu yhteenkään lomakkeeseen ja näin tunnistautumisesta aiheutuneet kustannukset on mahdoton kohdistaa yhdellekään organisaatiolle. 

Toisaalta ongelmana on se, että tunnistautumistavat vaihtelevat hyvin paljon lomakkeesta riippuen. Käyttäjän on vaikea hahmottaa, miksi toisen lomakkeen saa lähetettyä pankkitunnuksin, mutta toisen vain sirullisella henkilökortilla. Entä miksi vain tietyt pankkitunnukset kelpaavat?

Jatkossa tunnistautumistapoja on tulossa todennäköisesti lisää, jolloin käyttäjälle yhdenmukainen toimintamalli nousee entistä tärkeämmäksi. 

Sovittiin, että Lomake.fi-toimitus järjestää tunnistautumiskysymyksiin liittyvän erillisen kokouksen, johon kutsutaan paikalle ne organisaatiot, jotka ovat mukana toteuttamassa tai käyttämässä erilaisia julkishallinnon tunnistusratkaisuja (mm. VRK, Helsingin kaupunki, Vantaan kaupunki, Kela, Verohallinto, työministeriö). Kokouksen tavoitteena olisi nimenomaan pohtia tunnistautumista käyttäjän näkökulmasta.

5 	Asiointipalvelut ja lomakkeet Suomi.fi:n uudistuvassa palvelussa
Lomake.fi-toimittaja esitteli Suomi.fi:n uuden version konsepti- ja käyttöliittymäsuunnittelun tilannekatsauksen (liite 3). Uudessa konseptissa pääkohtina ovat:

•	Tällä hetkellä Suomi.fi:n "sivustoperheeseen" kuuluvat myös Lomake.fi ja Asiointiopas.fi -verkkopalvelut. Kaikilla näillä palveluilla on kuitenkin sama tavoite: helppoa asiointia julkishallinnossa. Niinpä uudessa konseptissa kaikki kolme palvelua yhdistetään yhden Suomi.fi-nimen alle.
•	Uudessa palvelussa Lomake.fi-palvelun korvaa uusi Asiointi ja lomakkeet -osio. 
•	Lomakkeiden näkyvyys paranee: sähköiset asiointipalvelut ja tulostettavat lomakkeet löytyvät uuden palvelun etusivulta, erillisestä Asiointi ja lomakkeet -osiosta, jokaisen aiheen päätasolta, jokaisen alasivun kautta, vapaasanahausta, tarkennetusta hausta, A-Ö-hakemiston kautta (asiasanat, organisaatiot, kunnat), asiointiohjeiden ja -vihjeiden yhteydestä sekä entistä useammin myös Ajankohtaista-sivun uutisista ja tiedotteista.
•	Lomake.fi säilyy omana teknisenä alustanaan, jonne lomaketiedot syötetään myös jatkossa. Lomake.fi:n nimi poistuu käytöstä ja verkko-osoite www.lomake.fi ohjautuu automaattisesti Suomi.fi:n asiointi ja lomakkeet -osion etusivulle.
•	Uusi versio Suomi.fi:stä julkaistaan keväällä 2006.
6	Ohjausryhmän muuttuminen Verkkolomake- ja asiointipalvelun kehittämisryhmäksi
Lomake.fi-toimittaja esitteli lyhyesti Suomi.fi:n strategian mukaisen ohjaus- ja tuotantomallin (liite 4). Osana tuota mallia on myös Verkkolomake- ja asiointipalvelun kehittämisryhmä, joka korvaa aiemman Lomake.fi-ohjausryhmän. Ryhmän nimenmuutoksen yhteydessä tarkennettiin myös ryhmän tehtävää:

Tehtävänä on kehittää verkkolomake- ja asiointipalvelua (Lomake.fi) siten, että se palvelee kansalaisia, yrityksiä ja yhteisöjä julkishallinnon sähköisten asiointipalveluiden portaalina ja viranomaisia sähköisten asiointipalveluiden tuottamisen välineenä.	
Kehittämisryhmän toimikausi päättyy 30.4.2005, jonka jälkeen tavoitteena on asettaa uusi kehittämisryhmä. Kehittämiryhmän kokoonpanoa ja tavoitteita on tarkoitus käsitellä tarkemmin seuraavassa kokouksessa.

7	Seuraava kokous
Seuraava kehittämisryhmän kokous pidetään torstaina 21.4.2005 klo 13–15 valtiovarainministeriössä, Mariankatu 9.

8	Kokouksen päätös
Puheenjohtaja päätti kokouksen.